John Willem Gran

Willem Nicolaysen Gran (med klosternavnet John) (født 5. april 1920 i Bergen, død 20. mars 2008 i Paris) var biskop av Oslo katolske bispedømme fra 1964 til 1983.


== Liv og virke ==


=== Bakgrunn ===
Gran reiste rundt i Europa på slutten av 1930-tallet, blant annet med planer om en utdannelse innen opera. Han regnet seg lenge som ateist, men hadde også en kort periode der han så buddhismen som sin tro. Da Tyskland okkuperte Norge i 1940, ble han sittende fast i Italia. Her traff han unge, aktive katolikker, og han konverterte i 1941 til katolisismen, med konfirmasjon i Peterskirken.
Under andre verdenskrig gjorde han militærtjeneste, og var stasjonert først i London og etter freden i Norge, til årsskiftet 1945/1946. Den siste perioden var han liaisonoffiser på Akershus festning.
Etter å ha blitt dimittert arbeidet han i filmbransjen i 1946 og 1947, blant annet som regiassistent for Kampen om tungtvannet.


=== Trappist, prest ===
Etterhvert følte han en dragning til klosterlivet, og i november 1949 trådte han inn i cistercienserklosteret (trappister) på Caldey Island utenfor kysten av Pembrokeshire i Wales. Han tok da navnet John. Etter teologistudier i klosteret Scourmont i Belgia ble han presteviet i Caldey Abbey i 1957 av biskop Theodor Suhr fra København. To år senere ble han sendt til Roma for videre teologistudier, og tok en lisensiatgrad. Fra 1960 til 1963 virket han i ordenens generalkurie i Roma som økonomisk administrator.


=== Biskop ===
27. desember 1962 utnevnte pave Johannes XXIII ham til koadjutor-biskop (assisterende biskop) med etterfølgelsesrett i Oslo og til titulærbiskop av Rafia. Den 24. mars 1963 ble han bispeviet i St Olav domkirke i Oslo, av Oslos biskop Jacob Mangers, med de medkonsekrerende biskoper Johannes Theodor Suhr (København) og Johann Wember (Tromsø).  
Han overtok som biskop av Oslo etter biskop Mangers den 13. desember 1964 og satt i embetet til 26. november 1983, da hans avskjedssøknad ble innvilget.
Som nyutnevnt biskop deltok han, som eneste nordmann, på andre vatikankonsil i Roma 1963–1965. (De andre tre biskopene fra Norge, Mangers, Rüth og Wember, deltok også.) Gran ble der oppnevnt til medlem av Det pavelige sekretariat for kristen enhet, hvor han satt til 1970, og til medlem av Det pavelige sekretariat for dialog med de ikke-troende, hvor han satt til 1984.
I 1984 ble han utnevnt til kommandør av St. Olavs Orden.
I senere år bodde han det meste av tiden på Korsika.
Biskop Gran døde 20. mars 2008 i Paris og ble begravet i Bergen den 3. april 2008. Dette var den første katolske bispebegravelsen i Bergen siden 1522 da biskop Andor Ketilsson ble begravet der.


== Bibliografi ==
John W. Gran (1991). Den hellige Bernhard av Clairvaux. UNKF. 
Den Katolske Kirke Norge (red.), Aschehoug, Oslo 1993
John W. Gran (1995). En hånd på min skulder. Aschehoug.  [Selvbiografi, bind 1. Engelsk oversettelse: A hand on my shoulder, Cistercian Publ., 2004]
John W. Gran (1997). Terskelen. Aschehoug.  [Selvbiografi, bind 2]
Det annet Vatikankonsil – Oppbrudd og fornyelse, St. Olav forlag, Oslo 2001


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Marcantonio Colonna (1724-1793) *1762
Kardinal Hyacinthe-Sigismond Gerdil (1718-1802) *1777
Kardinal Giulio Maria della Somaglia (1744-1830) *1788
Kardinal Carlo Odescalchi (1785-1841) *1823
Kardinal Costantino Patrizi Naro (1798-1876) *1828
Kardinal Lucido Maria Parocchi (1833-1903) *1871
Pave Pius X (1835-1914) *1884
Pave Benedikt XV (1854-1922) *1907
Erkebiskop Sebastiano Nicotra
Biskop Pierre Nommesch
Biskop Jacob Mangers
Biskop John Willem Nicolaysen Gran


== Referanser ==


== Eksterne lenker ==
(en) John Willem Gran på Internet Movie Database 
(no) Biografi (katolsk.no)